जयपुर. लोगों से उनके एटीएम व बैंक अकाउंट से जुड़ी जानकारियां लेकर खातों से रकम निकालने वाले झारखंड के गिरोह के एक और बदमाश मिथलेश को जयपुर कमिश्नरेट की क्राइम ब्रांच ने देवघर (झारखंड) में गिरफ्तार कर लिया। इससे पहले मंगलवार को सागर दास व उसके साले विक्की के अलावा सत्यम को गिरफ्तार किया गया था। उनसे हुई पूछताछ और मोबाइल कॉल रिकॉर्ड के आधार पर जयपुर में 130 लोगों से ठगी का पता चला है।
- पुलिस जांच में सामने आया है कि झारखंड के जामताड़ा जिले का करमाटांड क्षेत्र साइबर अपराधियों का गढ़ है।
- करमाटांड के झिलुआ गांव में साइबर अपराध का बीजारोपण सीताराम मंडल ने 2009 में किया था। इसका जाल अब पूरे करमाटांड और जामताड़ा जिले में फैल गया है।
- ठग 8 साल में पूरे देश से एक अरब रु. से अधिक की ठगी कर चुके हैं। वे ऐशोआराम की जिंदगी जीते हैं। आलीशान मकान बनाए और लग्जरी गाड़ियां खरीदीं। सड़क खराब होने से कार चलाने में परेशानी आई तो सड़कें तक बनवा दी।
एटीएम कार्ड पर लिखे नंबर पूछकर करने लगे ठगी
- गत तीन वर्षों में बदमाशों ने ठगी का तरीका बदल दिया। ठगी के काम में जुड़े सैकड़ों अपराधी खुद को कभी आरबीआई तो कभी अन्य बैंकों का अधिकारी बताकर लोगों से एटीएम रिन्यू करने अथवा उसकी वेलिडिटी बढ़ाने या आधार कार्ड से जोड़ने का बहाना बनाकर फोन करते हैं।
- इसके बाद फोन सुनने वाले से एटीएम कार्ड पर लिखे 16 डिजिट के नंबर व सीवी नंबर पूछ लेते हैं। पीड़ित के मोबाइल में आए ओटीपी नंबर को पूछकर दूसरे मोबाइल फोन से पीड़ित के बैंक खाते से ई-वॉयलट में रुपए ट्रांसफर कर लेते।
पुलिस का दबाव बना तो ठगी का तरीका बदला
- जिले में वर्ष फरवरी 2015 में आईपीएस अधिकारी कुसुम पुनिया के पदस्थापन के बाद साइबर अपराध में संलिप्त लोगों को गिरफ्तार करने में पुलिस ने तत्परता दिखाई और दर्जनों बदमाशों को गिरफ्तार किया था।
- वर्ष 2015 के जुलाई में मनोज सिंह ने जब जामताड़ा एसपी के रूप में कार्यभार संभाला तो साइबर अपराध के मामले में लगभग दो सौ से ज्यादा गिरफ्तारियां की गईं। उन्होंने दिल्ली, कोलकाता, यूपी, राजस्थान, तमिलनाडु़, उड़ीसा और मध्यप्रदेश सहित दर्जनों राज्यों की पुलिस को स्थानीय साइबर अपराधियों के माध्यम से पकड़वा कर अन्य राज्यों के हवाले किया गया।
- इससे घबराकर साइबर अपराधियों ने अपने अपराध का ट्रेंड बदल लिया। अपराधी अब बड़ी कंपनी का मैनेजर या फिर किसी स्पोट्र्स कंपनी का पदाधिकारी बनकर लोगों को गिफ्ट में महंगे वाहन या क्रिकेट मैच में टिकट का ऑफर देकर बैंक खाता का नंबर मांग लेते हैं। फिर पेटीएम में ऑनटाइम पासवर्ड डालकर साइबर अपराधी अपने खाते में पैसों का ट्रांसफर कर लेते हैं।
मोबाइल का बैलेंस उड़ाकर हुई थी शुरुआत , कॉल अधिक हुईं तो मोबाइल कंपनियों ने लगा दिए टावर
- जामताड़ा में साइबर क्राइम की शुरुआत एसएमएस से मोबाइल बैलेंस उड़ाने के बाद दूसरों को सस्ती दरों पर मोबाइल बैलेंस बेचने से हुई थी।
- बीते 8 वर्षों में साइबर क्राइम के लिए यह जिला पूरे देश में चर्चित हो गया है। जामताड़ा क्षेत्र में कॉल अधिक हुई तो मोबाइल कंपनियों को कमाई होने लगी।
- नेटवर्क की समस्या को दूर करने के लिए कंपनियों ने नए टावर लगा दिए। इससे इलाके में नेटवर्क अच्छा हो गया। जिससे ठगों का काम ओर आसान हो गया।
मंत्री, आईएएस-आईपीएस अफसरों को भी नहीं छोड़ा
- बदमाशों ने देश के विभिन्न राज्यों के मंत्री, न्यायिक पदाधिकारियों, आईएएस व आईपीएस अफसरों तक के एकाउंट से रुपए निकाले हैं।
- साइबर अपराधियों ने अपना शिकार केन्द्रीय कृषि राज्य मंत्री डॉ. संजीव बालियान, बांका के जिला जज, एयरपोर्ट ऑथोरिटी के एजीएम और कई नामचीन लोगों को बनाया है। इन घटनाओं के बाद जब पुलिस पर दवाब बना तो जिले के एसपी मनोज कुमार सिंह ने विशेष साइबर सेल गठित किया।
दो साल में 268 गिरफ्तार
बीते दो वर्ष में 268 साइबर अपराधी गिरफ्तार किए गए हैं। उनके पास 1600 से ज्यादा मोबाइल, 176 लग्जरी कारें और 1 करोड़ 60 लाख से ज्यादा की नकदी बरामद की गई।
20% लेता था ठग
देवघर से गिरफ्तार मिथलेश अपना एसबीआई का बैंक अकाउंट ठगों को किराए पर देता था। उसमें लोगों द्वारा जमा राशि में से वह 20% हिस्सा लेता था। प्रफुल्ल कुमार, एडि. कमिश्नर, जयपुर
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva